CELEX: 32007D0356
Language: sl
Date: 2007-05-21 00:00:00
Title: 2007/356/ES: Odločba Komisije z dne 21. maja 2007 o nevključitvi triklorfona v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2007) 2096)( Besedilo velja za EGP).

25.5.2007   
            
            
               SL
            
            
               Uradni list Evropske unije
            
            
               L 133/42
            
         
      ODLOČBA KOMISIJE
   
   z dne 21. maja 2007
   o nevključitvi triklorfona v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2007) 2096)
   (Besedilo velja za EGP)
   (2007/356/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
            
         
               (2)
            
            
               Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje triklorfon.
            
         
               (3)
            
            
               Vplivi triklorfona na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 703/2001 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 8(1) Uredbe (ES) št. 451/2000 predložiti ustrezna poročila o oceni in priporočila. Država članica poročevalka za triklorfon je bila Španija, vse ustrezne informacije pa so bile predložene 23. avgusta 2004.
            
         
               (4)
            
            
               Poročilo o oceni so v okviru delovne skupine za ovrednotenje pregledali strokovnjaki držav članic in EFSA ter ga 12. maja 2006 predložili Komisiji v obliki sklepa EFSA o strokovnem pregledu ocene tveganja pesticidov z aktivno snovjo triklorfon (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 29. septembra 2006 v obliki poročila Komisije o pregledu glede triklorfona.
            
         
               (5)
            
            
               Zaradi nezadostnega števila podpornih študij ni bilo mogoče dokazati varne uporabe snovi. Na podlagi razpoložljivih informacij ni bilo mogoče pripraviti ocene tveganja izpostavljenosti za potrošnike, izvajalce tretiranj, delavce in druge navzoče osebe. Poleg tega je bila ocena obstojnosti in obnašanja snovi v okolju omejena, ocena njenih ekotoksikoloških lastnosti pa ni bila izvedena v celoti.
            
         
               (6)
            
            
               Komisija je prijavitelja pozvala, naj v štirih tednih predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub predloženim argumentom se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo triklorfon, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Triklorfon se zato ne sme vključiti v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije za fitofarmacevtska sredstva, ki vsebujejo triklorfon, prekličejo v predpisanem roku ter se ne podaljšajo ali izdajo nove registracije za taka sredstva.
            
         
               (9)
            
            
               Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo triklorfon, ga je treba omejiti na obdobje največ dvanajst mesecev, da se omogoči uporaba obstoječih zalog v največ naslednji rastni sezoni.
            
         
               (10)
            
            
               Ta odločba ne vpliva na predložitev zahtevka za triklorfon v skladu z določbami člena 6(2) Direktive 91/414/EGS zaradi morebitne uvrstitve v Prilogo I navedene direktive.
            
         
               (11)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Triklorfon se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije za fitofarmacevtska sredstva, ki vsebujejo triklorfon, odvzamejo najpozneje do 21. novembra 2007;
            
         
               (b)
            
            
               se od 25. maja 2007 nobene registracije za fitofarmacevtska sredstva, ki vsebujejo triklorfon, ne odobrijo ali podaljšajo z odstopanjem od člena 8(2) Direktive 91/414/EGS.
            
         Člen 3
   Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do 21. novembra 2008.
   Člen 4
   Ta odločba je naslovljena na države članice.
   
      V Bruslju, 21. maja 2007
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2007/25/ES (UL L 106, 24.4.2007, str. 34).
   
      (2)  UL L 55, 29.2.2000, str. 25. Uredba, kakor je bila nazadnje spremenjena z Uredbo (ES) št. 1044/2003 (UL L 151, 19.6.2003, str. 32).
   
      (3)  UL L 98, 7.4.2001, str. 6.
   
      (4)  EFSA Scientific Report (2006) 76, 1–62, Conclusion on the peer review of trichlorfon.